《自燕中来者云斥逐轻薄朝士殆尽赋此解嘲》
明代·王世贞

叱羿射狂日，令娲补漏天。千秋绝至技，万象横妖躔。

问我今何适，吞声滞穷边。问我何名姓，碧玉琬琰镌。

上帝有弄臣，戏博太山巅。争道误一叱，中谗堕风烟。

临岐酌沆瀣，渴吻三十年。月为琉璃盌，星是黄金钱。

小儿东方语，乡里惊不传。一字犹未识，调笑司马迁。

左氏盲老公，龌龊诸侯编。插天昭王台，至今在幽燕。

挟策往从之，飞翰独翩翩。鱼服误白龙，豫且嬉广渊。

一为湛朱网，蛙黾遂来牵。骧首叫阊阖，七萃俱茫然。

西入鹴鸠司，惨淡白云篇。何来四五人，自称俱谪仙。

其魁广成子，安期或偓佺。惝恍识其故，昔者上帝前。

托陪瑶池饮，归共青辎軿。悟来忽大笑，灵气生五咽。

岂无兜离乐，不得誇喧阗。高歌灞陵畔，落日珊瑚鞭。

酒间呼白雪，片片下琼筵。四海水四勺，五岳五石拳。

且移华阳席，改就糟丘眠。一言斗突兀，万目纷睊睊。

猛虎欲齧人，不肯避豪贤。腐鼠岂入眼，鹓雏遇鹰鹯。

执戟鬓垂白，巧宦笑其玄。举世逐狂且，南威故不妍。

头颅无凡骨，不爱插貂蝉。君自吹胡管，我自挟朱弦。

请君勿相忌，君亦勿见怜。但令放之去，归种南山田。

野夫事真宰，肯受时人权。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。